Papersnake/gushiwen huggingface dataset:
琴赋
嵇康（魏晋）

余少好音声，长而玩之。以为物有盛衰，而有无变；滋味有厌，而有不倦。可以导养神气，宣和情志。处穷独而不闷者，莫近于音声也。是故复之而不足，则吟咏以肆志；吟咏之不足，则寄言以广意。然八音之器，歌舞之象，历世才士，并为之赋颂。其体制风流，莫不相袭。称其才干，则以危苦为上；赋其声音，则以悲哀为主；美其感化，则以垂涕为贵。丽则丽矣，然未尽其理也。推其所由，似原不解音声；览其旨趣，亦未达礼乐之情也。众器之中，琴德最优。故缀叙所怀，以为之赋。

其辞曰：

惟椅梧之所生兮，托峻岳之崇冈。披重壤以诞载兮，参辰极而高骧。含天地之醇和兮，吸日月之休光。郁纷纭以独茂兮。飞英蕤于昊苍。夕纳景于虞渊兮，旦晞干于九阳。经千载以待价兮，寂神跱而永康。且其山川形势，则盘纡隐深，磪嵬岑嵓。亘岭巉岩，岞崿岖崟。丹崖崄巇，青壁万寻。若乃重巘增起，偃蹇云覆。邈隆崇以极壮，崛巍巍而特秀。蒸灵液以播云，据神渊而吐溜。尔乃颠波奔突，狂赴争流。触岩抵隈，郁怒彪休。汹涌腾薄，奋沫扬涛。瀄汩澎湃，蜿蟺相纠。放肆大川，济乎中州。安回徐迈，寂尔长浮。澹乎洋洋，萦抱山丘。详观其区土之所产毓，奥宇之所宝殖，珍怪琅玕，瑶瑾翕赩，丛集累积，奂衍于其侧。若乃春兰被其东，沙棠殖其西。涓子宅其阳，玉醴涌其前。玄云荫其上，翔鸾集其巅。清露润其肤，惠风流其间。竦肃肃以静谧，密微微其清闲。夫所以经营其左右者，固以自然神丽，而足思愿爱乐矣。

于是遁世之士，荣期绮季之畴，乃相与登飞梁，越幽壑，援琼枝，陟峻崿，以游乎其下。周旋永望，邈若凌飞，邪睨昆仑，俯阚海湄。指苍梧之迢递，临回江之威夷。悟时俗之多累，仰箕山之余辉。羡斯岳之弘敞，心慷慨以忘归。情舒放而远览，接轩辕之遗音。慕老童于騩隅，钦泰容之高吟。顾兹梧而兴虑，思假物以托心。乃斫孙枝，准量所任。至人摅思，制为雅琴。乃使离子督墨，匠石奋斤，夔襄荐法，般倕骋神。锼会裛厕，朗密调均。华绘雕琢，布藻垂文。错以犀象，籍以翠绿。弦以园客之丝，徽以钟山之玉。爰有龙凤之象，古人之形。伯牙挥手，钟期听声。华容灼爚，发采扬明，何其丽也！伶伦比律，田连操张。进御君子，新声憀亮，何其伟也！

及其初调，则角羽俱起，宫徵相证，参发并趣，上下累应。踸踔磥硌，美声将兴，固以和昶而足耽矣。尔乃理正声，奏妙曲，扬白雪，发清角。纷淋浪以流离，奂淫衍而优渥。粲奕奕而高逝，驰岌岌以相属。沛腾遌而竞趣，翕韡晔而繁缛。状若崇山，又象流波。浩兮汤汤，郁兮峨峨。怫烦冤，纡余婆娑。陵纵播逸，霍濩纷葩。检容授节，应变合度。兢名擅业，安轨徐步。洋洋习习，声烈遐布。含显媚以送终，飘余响乎泰素。

若乃高轩飞观，广夏闲房，冬夜肃清，朗月垂光，新衣翠粲，缨徽流芳。于是器冷弦调，心闲手敏。触Ⱨ如志，唯意所拟。初涉渌水，中奏清徵。雅昶唐尧，终咏微子。宽明弘润，优游躇跱。拊弦安歌，新声代起。歌曰：“凌扶摇兮憩瀛洲，要列子兮为好仇。餐沆瀣兮带朝霞，眇翩翩兮薄天游。齐万物兮超自得，委性命兮任去留。激清响以赴会，何弦歌之绸缪。”于是曲引向阑，众音将歇，改韵易调，奇弄乃发。扬和颜，攘皓腕。飞纤指以驰骛，纷㒊譶以流漫。或徘徊顾慕，拥郁抑按，盘桓毓养，从容秘玩。闼尔奋逸，风骇云乱。牢落凌厉，布濩半散。丰融披离，斐韡奂烂。英声发越，采采粲粲。或间声错糅，状若诡赴。双美并进，骈驰翼驱。初若将乖，后卒同趣。或曲而不屈，直而不倨。或相凌而不乱，或相离而不殊。时劫掎以慷慨，或怨㜘而踌躇。忽飘飖以轻迈，乍留联而扶疏。或参谭繁促，复叠攒仄。纵横骆驿，奔遁相逼。拊嗟累赞，间不容息。瑰艳奇伟，殚不可识。若乃闲舒都雅，洪纤有宜。清和条昶，案衍陆离。穆温柔以怡怿，婉顺叙而委蛇。或乘险投会，邀隙趋危。譻若离鹍鸣清池，翼若游鸿翔层崖。纷文斐尾，慊縿离纚。微风余音，靡靡猗猗。或搂批攦捋，缥缭潎冽。轻行浮弹，明婳𥉻慧。疾而不速，留而不滞。翩绵飘邈，微音迅逝。远而听之，若鸾凤和鸣戏云中；迫而察之，若众葩敷荣曜春风。既丰赡以多姿，又善始而令终。嗟姣妙以弘丽，何变态之无穷！

若夫三春之初，丽服以时。乃携友生，以遨以嬉。涉兰圃，登重基，背长林，翳华芝，临清流，赋新诗。嘉鱼龙之逸豫，乐百卉之荣滋。理重华之遗操，慨远慕而长思。

若乃华堂曲宴，密友近宾，兰肴兼御，旨酒清醇。进南荆，发西秦，绍陵阳，度巴人。变用杂而并起，竦众听而骇神。料殊功而比操，岂笙籥之能伦？

若次其曲引所宜，则广陵止息，东武太山。飞龙鹿鸣，鹍鸡游弦。更唱迭奏，声若自然。流楚窈窕，惩躁雪烦。下逮谣俗，蔡氏五曲，王昭楚妃，千里别鹤。犹有一切，承间簉乏，亦有可观者焉。

然非夫旷远者，不能与之嬉游；非夫渊静者，不能与之闲止；非夫放达者，不能与之无（希去布加厷）；非夫至精者，不能与之析理也。若论其体势，详其风声，器和故响逸，张急故声清，间辽故音庳，弦长故徽鸣。性洁静以端理，含至德之和平。诚可以感荡心志，而发泄幽情矣！是故怀戚者闻之，莫不憯懔惨凄，愀怆伤心，含哀懊咿，不能自禁。其康乐者闻之，则欨愉欢释，抃舞踊溢，留连澜漫，嗢噱终日。若和平者听之，则怡养悦愉，淑穆玄真，恬虚乐古，弃事遗身。是以伯夷以之廉，颜回以之仁，比干以之忠，尾生以之信，惠施以之辩给，万石以之讷慎。其余触类而长，所致非一，同归殊途。或文或质，总中和以统物，咸日用而不失。其感人动物，盖亦弘矣。

于时也，金石寝声，匏竹屏气，王豹辍讴，狄牙丧味。天吴踊跃于重渊，王乔披云而下坠。舞鸑鷟于庭阶，游女飘焉而来萃。感天地以致和，况蚑行之众类。嘉斯器之懿茂，咏兹文以自慰。永服御而不厌，信古今之所贵。

乱曰：愔愔琴德，不可测兮；体清心远，邈难极兮；良质美手，遇今世兮；纷纶翕响，冠众艺兮；识音者希，孰能珍兮；能尽雅琴，唯至人兮！
乌牙寺
李白（唐代）

夜宿乌牙寺，举手扪星辰。
不取高声语，恐惊天上人。
慈竹
黄庭坚（宋代）

门中何物灵，有竹慈为名。
一丛涧数步，森森数十茎。
长茎覆短茎，枝叶不峥嵘。
去年笋已长，今年笋又生。
高低相倚向，浑如长幼情。
孝子侍父立，顺孙随祖行。
居然抱慈孝，根底信天成。
吾闻唐之人，孝行常欣欣。
郓州张公艺，九恣同一门。
大帝闻其名，衡茅降至尊。
冯宿丱岁时，随父庐祖坟。
父子相随孝，灵芝特地春。
北海吕元简，四世同家主。
似至牛马羊，异母皆相乳。
虞乡董公直，鞠养诸孤遗。
鸜鹆与鸦鹊，同巢而共枝。
孝行动天壤，鸟兽皆随时。
又闻猓（左犭右然）兽，死不相弃离。
暾蝎与蛟鱼，子母长相随。
兽面而人心，此兽信有之。
兽心而人面，其人诚可悲。
李钧为侍御，弃母在□州。
母因殍饿死，世□何悠悠。
光禄□李者，亦是斯人流。
有母不侍养，异居经千秋。
唐家法网宽，贷死流遐陬。
崔湜为侍郎，天子赐瓜香。
携归与爱妻，老母不得尝。
一旦恶贯盈，杀之於路傍。
越公钟绍京，至孝何殊常。
小时得瓜果，先解进高堂。
长大遇玄宗，一夕登岩廊。
孝者名长新，逆者污人伦。
人既不如竹，乃是一埃尘。
夫为人子者，莫若事尊亲。
夫为人父者，莫若训儿孙。
积善与仁孝，可以立于身。
我愿移此竹，栽於率土滨。
使彼行人见，皆为慈孝人。
樵童见此竹，且莫伐我薪。
昌甫有诗学长句次韵以柬处晦且当应举
韩淲（宋代）

章泉老子之诗学，笔自峥嵘心自泊。暮春静把一杯看，纵有世情无处著。

三传且莫束高阁，待子龙津名一跃。收回旧话再商量，沈谢应刘都扫却。

蚕叶人家采摘忙，麦将秋矣水浮秧。平田冷漠吹朝雨，侧径深微过夕阳。

残酒馀香愁梦枕，断篇遗简苦吟囊。莺啼燕语春归也，不道高斋口自芳。
寄富春孙路处士
项斯（唐代）

平生醉与吟，谁是见君心。上国一归去，沧江闲至今。

钟繁秋寺近，峰阔晚涛深。疏放长如此，何人长得寻。
和戒首座韵
释法薰（宋代）

两目瞠瞠视碧霄，生吞佛祖气雄豪。
石潭谁得知深浅，尽日金风鼓怒涛。
湖山
陆游（宋代）

逐鹿心虽壮，乘骓势已穷。
终全盖世气，绝意走江东。
移居戍将衙
陈杰（宋代）

细柳连营地，高风昨夜秋。
叟兵擐甲叹，中妇寄衣愁。
白骨闺犹梦，黄丁籍已收。
江南穷巷士，抵掌说封侯。
寿淩元春宗伯六十
郭仲敬（宋代）

旧是瑶阶玉笋班，早乘白鹿出人间。朝依汉殿参玄典，夕护仙炉炼大还。

三月崆峒传帝箓，千年姑射驻童颜。马家仙井家园在，何事青牛远渡关。
明堂庆成五首
任希夷（宋代）

紫宸朝罢御端门，天宇澄清景气温。
丹凤楼中黄繖立，金鸡竿上彩旗翻。
万人耸听风雷号，四海均沾雨露恩。
须信卑宫勤肆祀，君王本意在元元。
喻郡丞邦相信美楼歌
欧大任（明代）

郡丞昔称水部才，崄巇历落樟亭来。府中金印常独绾，几曾或亭山公杯。

杭为西浙一都会，此景信美斯楼开。隙间隐几自吟眺，烟霞岩壑争环回。

夷犹三载亦已久，种竹齐肩柳生肘。谒舍多赓处士诗，俸钱尽给佳宾酒。

藤萝掩映卷帘时，风流缭绕挥毫手。未须更觅高阳池，楼中胜事何不有。

君不见风流今日喻杭州，宁数荆南王粲楼。早晚黄金赐颜色，便应徵拜富民侯。
送范希文
宋祁（宋代）

日夕朋簪远，空成咄咄嗟。
危言犹在口，飞语已磨牙。
室救鸱鴞犹，庭喧獬豸邪。
青蒲空顿首，白简遂为瑕，
身历千金险，头经一夕华。
便应过楚泽，河异向长沙。
篑土障河拙，园葵望日赊。
尽焚温室草，尚得使君车。
胜壤堪怀古，扁舟复载家。
此时能痛饮，努力咏馀霞。
将归
黄公度（宋代）

北首寒犹浅，南辕暑正深。
马蹄长道路，鹿性本山林。
客至能相勉，愁来可独禁。
功名竟何物，造化久冥心。
归田诗
司马光（宋代）

桑柘绿无际，田间戴胜飞。
清醪迎社熟，鸣雉向春肥。
执耒时将急，衔杯日渐稀。
四邻能共乐，招饮莫相违。
寄同庚友
郑思肖（宋代）

淳祐初年同下生，已经三十七番春。此身虽堕胡尘里，只是三朝天子臣。
白下春游曲七首
金大舆（明代）

双飞蛱蝶恋青莎，逐队流鱼泛碧波。
共买杏花村里酒，来听桃叶渡头歌。
送道州酒与吴伯承
张孝祥（宋代）

阳城所临州，酒味犹清醇。我病不能饮，负此盎盎春。

髯吴烧苦笋，唤客车连轸。名酒随恶诗，掀髯一笑冁。
仲雪见示花朝二诗依韵奉和
钱谦贞（明代）

花下挥杯对月邀，千金何处买春宵。
桃开旧面还如笑，柳长新眉不用描。
病后三分应重惜，愁中一片忍轻飘。
阳春绝调人间少，莫怪花朝变雪朝。
偈颂六十首
释昙华（宋代）

心自本来心，本心非有法。
有法有本心，非心非本法。
偈六十三首
释道宁（宋代）

是法住法位，世间相常住。
南山叆叇生云，北山滂沱下雨。
通身是口，阿师比拟，
徒夸唇觜，把定放行。
目前火急便还家，莫认殊乡为故里。
官不容鍼，私通车马。
幸对人天，何妨诘问。
永叔寄澄心堂纸二幅
梅尧臣（宋代）

昨朝人自东郡来，古纸两轴缄縢开。
滑如春冰密如茧，把玩惊縢心徘徊。
蜀牋蠹脆不禁久，剡楮薄慢还可咍。
书言寄去当宝惜，慎勿乱与人翦裁。
江南李氏有国日，百金不许市一枚。
澄心堂中唯此物，静几铺写无尘埃。
当时国破何所有，帑藏空竭生莓苔。
但存图书及此纸，辇大都府非珍瓌。
于今已踰六十载，弃置大屋墙角堆。
幅狭不堪作诏命，聊备麤使供鸾台。
鸾台天官或好事，持归秘惜何嫌猜。
君今转遗重增愧，无君笔札无君才。
心烦收拾乏匮椟，日畏撦裂防婴孩。
不忍挥毫徒有思，依依还起子山哀。
冲雪送陆子静
杨万里（宋代）

猛落还中歇，疏飞忽骤繁。
平欺芦屋脊，偏护竹篱根。
对面看童子，低头印手痕。
销魂送行客，行客更销魂。
余常用小端砚失之经年忽在常卖人手中以钱赎
刘克庄（宋代）

几年共学久相于，中道如遗忽弃予。
韫匵而藏机不密，窃钩虽小法当诛。
匹夫有罪因怀璧，象罔无心偶得珠。
戒饬家僮严护守，即今鼠子巧穿窬。
新秋感兴三首 其三
王崇简（明代）

渔阳秋色照桑乾，日暮沙飞雁度难。御苑金茎迷细草，上方银汉挂阑干。

西风欲诉明妃怨，千载空歌易水寒。怅望高天成太息，数声清角月中残。
祈雨洩潭
刘佖（宋代）

未跃天衢卧寂寥，碧潭流溢海山腰。
埋藏头角虽多日，鼓动风雷在一朝。
既若有心成变化，岂能无意泽枯焦。
神踪许为苍生起，愿击香车上九霄。
赠秋浦张明府
杜荀鹤（唐代）

君为秋浦三年宰，万虑关心两鬓知。人事旋生当路县，

吏才难展用兵时。农夫背上题军号，贾客船头插战旗。

他日亲知问官况，但教吟取杜家诗。
赠别陈本容 其三
佘翔（明代）

囊里惟藏鸟篆文，江湖谁不识夫君。北游燕赵南吴楚，奇字偏劳问子云。
石经老挽辞
韦骧（宋代）

已矣九泉归，嗟君值短期。胸襟遗草在，孝友阖门悲。

学谢生前用，名多没后知。幽冥当自慰，造物本无私。
奉和幸长安故城未央宫应制
宋之问（唐代）

汉王未息战，萧相乃营宫。壮丽一朝尽，威灵千载空。

皇明怅前迹，置酒宴群公。寒轻彩仗外，春发幔城中。

乐思回斜日，歌词继大风。今朝天子贵，不假叔孙通。
嵩山寻冯炼师不遇
崔曙（唐代）

青溪访道凌烟曙，王子仙成已飞去。

更值空山雷雨时，云林薄暮归何处。
赵侯保民惠政纪实诗 纪劝谕发粜七
邵君美（宋代）

米舟米担尽无来，有米有家户不开。急把公文行劝粜，贫民生意挽将回。
虞部刘员外约游金明光以贱事失期刘惠诗见嘲
司马光（宋代）

绛阙朝归散玉珂，不游不饮奈春何。
皇仁听使欢娱极，白简从君冷峭多。
送郭君贤使君赴建德任
仇远（元代）

先朝日近侍明光，步武駸駸政事堂。
玉宇承恩沾湛露，金渊遗爱托甘棠。
江山此去分风月，门户从来凜雪霜。
虎兕枭狐宜敛迹，丈夫原不畏豪强。
铁峰耸翠
王绅（宋代）

安岳名山号铁峰，层峦叠嶂耸重重。雨过翠色排螺钿，雪后清姿见柏松。

奇秀堪为佳阜俪，孤高独让岱山宗。何时能著谢公屐，来与山灵一笑逢。
春晚即事四首 其三
陆游（宋代）

渔村樵市过残春，八十三年老病身。残虏游魂苗渴雨，杜门忧国复忧民。
点绛唇·独上高楼
张弘范（元代）

独上高楼，恨随春草连天去。乱山无数。隔断巫阳路。信断梅花，惆怅人何处。愁无语。野鸦烟树。一点斜阳暮。
鲁漕惠鹿鹤花果
吴芾（宋代）

镂果团缯宛似真，尊前一见喜生春。
感公持此为余寿，益悟浮生是幻身。
赠何录事諲之诗十章
虞羲（南北朝）

历历斗维，王畿所止。滔滔灊汉，天步之纪。金耀圆图，玉澈方汜。

蕴灵擢秀，载笃君子。

于穆君子，左角佩觿。从群竹骑，取俊游儿。昂昂千里，宛宛长离。

同规同矩，异雄守雌。

早弃幼志，夙耽强学。唯道是修，何土不乐。将英竹箭，聊游稽岳。

容止可观，进退可度。

有德有行，如圭如璋。乐山乐水，令问令望。辞家观国，为龙为光。

唯兄唯弟，元方季方。

汉北张生，洛阳贾子。秩宗是佐，淑问不已。佥曰允谐，肃恭帝祉。

于斯为盛，齐称得士。

中槐如宿，上阁如云。握兰正典，执笔司文。方瑜等润，比桂争芬。

能照时宰，绩著人君。

帝子南牧，孔殷是抚。白水悠悠，青原庑庑。贲之束帛，不日来取。

如马如枚，长裾上府。

咨余下走，中田获菽。乃裹糇粮，遂去乡塾。既曰觏止，朝游夕宿。

如佩萱兰，久知芬馥。

共化之选，古谓惟良。能柔下邑，必惠上邦。大君有命，朱襮绣裳。

方同汲子，重卧淮阳。

嘉命显承，方驾兰汜。如彼飞鸿，抟风千里。极目宁皋，劳心无已。

苏歌有慰，逖听倾耳。
早秋偶笔
朱淑真（宋代）

肃肃凉风至，凄然景骤清。雨馀残暑退，日落晚凉生。

鹰隼双睛转，梧桐一叶惊。试听松竹里，万籁起秋声。
寿丞相 其一
吴势卿（宋代）

六月麟书雨作天，生贤此际见天心。江都分洒虽名世，莘野商天始见今。

门馆无□仪表正，经纶有道本原深。正人命脉家常主，一念公忱朋盍簪。
和原甫同邻几过相国寺净土院因观杨惠之塑吴道子画听越僧琴闽僧写宋贾二公真
梅尧臣（宋代）

青槐夹驰道，方辔下麒麟。朅来游绀宇，历玩同逡巡。

吴画与杨塑，在昔称绝伦。深殿留旧迹，鲜逢真赏人。

一见如宿遇，举袂自拂尘。金碧发光彩，物象生精神。

岁月虽已深，奇妙不愧新。惊嗟岂无意，振播还有因。

乃知至精手，安得久晦堙。二僧感识别，请以己艺陈。

或弹中散曲，或出丞相真。览古仍获今，未枉停车轮。
句
王公亮（唐代）

足谷医还验，占桑梦已灵。
代白头吟
鲍照（南北朝）

直如朱丝绳，清如玉壶冰。
何惭宿昔意，猜恨坐相仍。
人情贱恩旧，世义逐衰兴。
毫发一为瑕，丘山不可胜。
食苗实硕鼠，点白信苍蝇。
凫鹄远成美，薪刍前见凌。
申黜褒女进，班去赵姬升。
周王日沦惑，汉帝益嗟称。
心赏犹难恃，貌恭岂易凭。
古来共如此，非君独抚膺。
盛懋秋江画董尧年索题
徐渭（明代）

枫江霁色告无边，故写蓑衣挂钓船。莫笑渔郎多点检，从来风雨起晴天。
咏长安兴废地
张舜民（宋代）

忆昔开元全盛日，汉苑隋宫已黍离。
覆辙由来皆在说，今人还起古人悲。
校毕归之
薛季宣（宋代）

倒墨扶周复古文，清辉万丈醇乎醇。七篇奥义远相继，六代潜光今又新。

字假通才识鱼鲁，车惭寡学改金银。异书喜得君无靳，此道中兴知有人。
移居甬江有感
屠季（宋代）

车马长云寂，逍遥意亦嘉。
水田殊不恶，茅屋讵堪嗟。
故土含情远，荒村入望赊。
何由慰旅泊，耕殖毕生涯。
江城子（吴贡道班师置酒）
王庭（宋代）

锦袍绣帽跃金鞍。卷旗幡。整师还。轻骑穷追，湘尾鼓声寒。千里尘清高会处，张翠幕，万人看。

藕丝衫袖捧雕盘。玉颓山。夜将阑。幸遇休兵，且尽玉壶宽。未用汉军频出塞，徒生事，斩楼兰。
次韵昌甫 其一
韩淲（宋代）

灞桥何苦乃尔，剡溪似是欺予。任彼梁园所赋，但此孙窗之书。
寄题赵贯道后乐亭
杨时（宋代）

丛祠有狐鸣，群雏满东州。彬彬齐鲁郊，不复论轲丘。

鼓刀贩缯齐，衮衮封公侯。风流日凋弊，世久俗益偷。

昔时戴经人，辍耕仍佩牛。椎埋昼行盗，闾里更相雠。

赵子尉平阳，始止惟民忧。百花烂成围，幽禽哢春柔。

问子胡不乐，我心殊未休。威明揉彊梗，骄鹰化为鸠。

买犊解吴钩，束身自锄耰。田庐户无枢，长物弃不收。

结亭自乐只，开编玩前修。谁云酸寒吏，忧乐非身谋。

乃知君子怀，与世异沉浮。嗟予一漫叟，放浪犹虚舟。

舞雩有清风，遗迹今在不。君乎去此矣，欲往将谁俦。

寄言春服成，尚觊一来游。
苏章
徐钧（宋代）

国法已难私故人，一杯缱绻岂真情。
不知直正奸贪罪，何必容心强立名。
福州
钱公辅（宋代）

七闽天东南，群山号未绝。
其中长乐郡，佳丽比吴越。
日出朝可攀，地温冬不雪。
静夜思
胡奎（元代）

出门月色白如霜，静夜所思思断肠。有美人兮天一方，碧云迢迢河汉长。

河汉长，不可越。但有一寸心，含情托明月。明月照人心不移，静夜所思谁得知。
汤泉荷花
弘历（清代）

君子小人不同道，或贵晚成或欲速。岂有亭亭净植姿，竟与朝华草同族。

乃知地力擅天工，葱岭见说冬生谷。玉笋班中多美材，讵必后凋识真木。

但使因风袅静馨，莫令群莸讥不馥。
喜败箧中得旧诗
姜特立（宋代）

十首诗篇久弃遗，偶翻故箧有光辉。
恰如建鼓求亡妇，一日门前忽自归。
六幺令·绿阴春尽
晏几道（宋代）

绿阴春尽，飞絮绕香阁。晚来翠眉宫样，巧把远山学。一寸狂心未说，已向横波觉。画帘遮匝，新翻曲妙，暗许闲人带偷掐。
前度书多隐语，意浅愁难答。昨夜诗有回文，韵险还慵押。都待笙歌散了，记取来时霎。不消红蜡，闲云归后，月在庭花旧栏角。(栏角 一作：阑角)
史太师入觐赐带以不知官高卑玉带悬金鱼为韵
释宝昙（宋代）

鸿飞在天末，弓缴不可施。
官池稻粱梦，鸭近鸳鸯卑。
子畅
赵蕃（宋代）

元祐于今几故家，要寻遗事渺难涯。虚名可愧铁炉冒，实美当知丙穴嘉。

柱后惠文余故窘，伍符尺籍子无嗟。神仙也说多官府，何物蜂房亦趁衙。
与庐陵王绍别诗
刘骏（南北朝）

连岁矜离心，今兹幸良集。信宿穷晨暮，开颜披所戢。

未尽欢娱怀，已伤歧路及。舳舻引江介，飞旌背尔邑。

悄扰徒旅戒，团栾流景入。迟迟分手念，泫泫登路泣。
过海阳冯明府归山却寄
林大春（明代）

五载幽居隔凤城，诸君徒尔听徽声。何知郭里弦歌地，偏得风前缓步行。

碧海停舟今日事，青宵挈榼古人情。酒馀不别空归去，坐见金山逐望生。
杂诗五首 其一
李经（宋代）

长河老秋冻，马怯冰未牢。河山吟鞭底，日莫风更号。
献天寿令
佚名（宋代）

阆苑人间虽隔，遥闻圣德弥高。西离仙镜下云霄。来献千岁灵桃。上祝皇龄齐天久，犹舞蹈、贺贺圣朝。梯航交凑四方遥。端拱永保宗祧。
寄园林主人
韦庄（唐代）

主人常不在，春物为谁开。桃艳红将落，梨华雪又摧。

晓莺闲自啭，游客暮空回。尚有馀芳在，犹堪载酒来。
送杜介归扬州
苏轼（宋代）

再入都门万事空，闲看清洛漾东风。当年帷幄几人在，回首觚东一梦中。

采药会须逢蓟子，问禅何处识庞翁。归来邻里应迎笑，新长淮南旧桂丛。
送浙东陆中丞
朱庆馀（唐代）

坐将文教镇藩维，花满东南圣主知。公务肯容私暂入，

丰年长与德相随。无贤不是朱门客，有子皆如玉树枝。

自爱此身居乐土，咏歌林下日忘疲。
比与鲜于柬之游池上已而辱三诗见示因次韵
晁公溯（宋代）

如风如高人，于世岂求售。
惟予招则来，怏出土囊口。
临风弄清泠，笑视月在手。
吾州玻璃江，不减蒲萄酒。
下陵阳沿高溪三门六刺滩
李白（唐代）

三门横峻滩，六刺走波澜。石惊虎伏起，水状龙萦盘。

何惭七里濑，使我欲垂竿。
沈山人懋学邀同丁光禄吴孝廉避暑饮园中
欧大任（明代）

好客如君少，招携更一尊。桂同淮士赋，林即隐侯园。

图里疑山响，琴边听涧喧。千秋河朔饮，谁解此清言。
度缙云岭宿岭下村舍
沈清瑞（清代）

黄龙隘口来，崎岖地险最。一径青天通，两傍白石碍。

莽莽虎迹深，苍苍树形怪。倾崖漏斜阳，光照飞鸟背。

迢遥上绝顶，山路狭如带。舆夫侧足行，二分垂在外。

气促不得喘，十步九倒退。非意得宽坦，延眺心颇快。

云中辨括州，天外望吴会。是时天骤寒，林长野风大。

行李落叶中，襁属负与载。前途黯将夕，暮色起古桧。

投宿竟谁家，荒村隔烟霭。
送同寅王三尹归豫章
王粹（明代）

岩花灼灼黍离离，正我东桥送客时。一曲骊歌情不尽，岭南天外白云飞。
再赋颂二首
韩维（宋代）

阳景朝来释冻凘，水边林下好追随。
灵山一会何曾散，莫学时人语别离。
岁暮绝句四首
晁说之（宋代）

迟迟来日去何疾，六十五见此日除。
明发束修能有几，太平田舍读残书。
句
沈长卿（宋代）

翠蛾环坐忆洲钱。
踏莎行·题草窗词卷
王沂孙（宋代）

白石飞仙，紫霞凄调，断歌人听知音少。几番幽梦欲回时，旧家池馆生青草。
风月交游，山川怀抱，凭谁说与春知道？空留离恨满江南，相思一夜苹花老。
题画为陈太守本深
谢一夔（明代）

青山一带云漠漠，天外峥嵘耸崖崿。平坡漂渺接郊原，远树阴森倚林壑。

诛茅结屋两三间，翠屏相对心长闲。疏篱曲径颇幽辟，小桥流水鸣潺湲。

神仙地位何萧爽，玉笋瑶琴露仙掌。骚人闭户恣哦吟，野客携筇自来往。

乃知画者天机精，经营位置须臾成。飞湍怪石胸次出，孤峰绝岸毫端生。

恍如匡庐连五老，又似清原白鹭好。人间此景如可求，吾将解绶归来早。
还山吟
屈士煌（明代）

拂衣多谢道旁尘，笠杖随身悟夙因。浊世何曾有高士，好山犹肯待归人。

诗书是幻须能读，钟鼓无灵莫认真。落落乾坤随具眼，此行翻喜见闻新。
浣溪沙
陈三聘（宋代）

帘押低垂月影疏。梅枝和雪玉相扶。儿家春信入来无。

半坠宝钗慵览镜，任偏罗髻却拈书。琴心谁与问相如。
舟中感怀三绝句呈太傅相公兼简岳大用郎中 其一
陆游（宋代）

浪中鞺鞳雨声寒，孤梦初回烛半残。甲子一周胡未灭，关山还带泪痕看。
竞渡辞
石宝（明代）

竞渡复竞渡，波光浩渺渺。潮头如马来，舟子疾于鸟。

轻舠迅楫斗缤纷，伊谁从之楚灵均。江深海阔安得济，鼍抃鲸吞愁杀人。

苍天不照烈士苦，日暮洞庭闻击鼓。九辨谁招梦泽魂，一杯枉酹荆南土。

竞渡兮来归，湖上兮依依。棹歌齐发泪沾衣，宝笙瑶瑟清且哀。

四望踯躅悲又悲，安能遇君与君携。
相见欢
杨炎正（宋代）

江湖万里征鸿。再相逢。多少风烟摸在、笑谈中。

歌裙醉。罗巾泪。别愁浓。瘦减腰围不碍、带金重。
双忠庙
林克刚（明代）

大唐养儿恩宠极，播弄乾坤窃京国。刚肠不独颜杲卿，将军怒气摩苍冥。

手持三尺睢阳里，誓杀羯奴雪天耻。帐前虎士心桓桓，衽金枕革同肺肝。

去兵那堪重去食，稽首皇天臣力竭。再迟三日全高墉，皇天欲尽公孤忠。

碎牙裂眦竟何益，将军一去江淮掷。储皇欲遂中兴期，此身虽死何足悲。

千秋庙食到海岳，不减图形上麟阁。
春夜微雨听侍以箫合琵琶
区大相（明代）

春院雨沉沉，春愁带夕阴。更堪丝与竹，并起度前林。

吹作玉堂引，弹为关陇吟。乘鸾将别鹄，持底感人心。
赠马相士二首
刘克庄（宋代）

妪貌何妨至辅臣，猴形亦有上麒麟。
伏波眉目空如画，不是云台剑佩人。
训蒙绝句 其二
朱熹（宋代）

静思二五生人物，新者如源旧者流。流自东之源不息，始终聚散即斯求。
朝中措
黄公度（宋代）

尔黄发，欲三寿之作朋；遗我绿琴，顾双金之何报。”尝邀公至琴羊，特为开宴，令洪丞相适代为乐语云：“云外神仙，何拘弱水。海隅老稚，始识魁星。”又寄调“临江仙”以侑觞云：“北斗南头云送喜，人间快睹魁星。向来平步到蓬瀛。如何天上客，来佐海边城。

方伯娱宾香作穗，风随歌扇凉生。且须滟滟引瑶觥。十年迟凤沼，万里寄鹏程。”及高要倅满，权帅置酒，令洪内相景卢迈作乐语，有云：“三山宫阙，早窥云外之游；琴岭烟花，行送日边之去。小驻南州之别业，肯临东道之初筵。”时二洪迭居帅幕下，又云：“欲远方歆艳于大名，故高会勤渠于缛礼。”洪时摄帅司机宜。

玄冥司柄，雪敷南亩之丰登；庚岭生辉，梅报东君之消息。当一阳之来复，庆维岳之降神。某官节莹冰霜，家传清白。遐荒草木之细，皆知威名；调和鼎鼐之功，终归妙手。愿乘谷旦，即奉芝函。某望启戟以趋风，适桑蓬之纪瑞。自惟弱植，方沾雨露之深恩；强缀芜辞，用祝椿松之遐算。敢靳采览，第切兢惶。

屑瑶飘絮满层空。人在广寒宫。已觉楼台改观，渐看桃李春融。

一城和气，宾筵不夜，舞态回风。正是为霖手段，南来先做年丰。
庾楼
梁绘（明代）

一时佳兴与人同，千古高楼矗碧空。锁钥尚严天险外，箜篌无复月明中。

秋惊野鹤寒寻梦，浪拥江豚夜拜风。玉麈埋尘名胜在，几回搔首晋西东。
画列子图和韵
王洋（宋代）

稻粱戒鸟啄，馈粟辞子阳。
神明久不死，宇宙一鸟翔。
若人据槁久，中自含宫商。
其游车泠风，其息形坐忘。
豆山瀛泗等，念往即褰裳。
盖云任去来，岂谓符弛张，
老商顾之笑，是事何轻扬。
云风驾旬馀，日月辀两傍。
拊掌一戏笑，何异侏儒场。
后人致引慕，竹林焚馨香。
飘飘大人赋，气夺千丈强。
吾闻孔仲尼，道盛涵化光。
雅言书当理，不见一日长。
放乎列子，君其乐彷徉。
岁首怀甘露寺自省上人
许浑（唐代）

心悟觉身劳，云中弃宝刀。久闲生髀肉，多寿长眉毫。
客棹春潮急，禅斋暮雪高。南濡一回首，山碧水滔滔。
用前韵
李彭（宋代）

离索未相逢，情亲在诗轴。归来两丹枫，诗作牛腰束。

妙语挟风霜，劲气穿我屋。眼中识慈明，尊下惭小陆。

念昔少年时，洞庭思濯足。援琴写将归，临河叹鸣犊。

正尔巢一枝，何劳排五鹿。江阔洲渚寒，微风泛时菊。

剧谈斗低昂，露草复淋漉。谁家酒杯宽，满引瓮头渌。

何知程卫尉，未暇顾藉福。鼓柂牵牛河，顿觉沧溟促。
癸丑夏日斋居苦雨
余缙（清代）

蠡城五月雨丝密，湿云压檐黑如漆。街头到处水绕门，路上行人泥没膝。

舟子舣岸如蛎房，两月何曾脱蓑笠。上年秋涨淹禾苗，农家比户吞声泣。

卖丝粜谷望今年，谁道夏霪甚畴昔。一片洪涛浮太清，天风未吹海已立。

麰麦方熟尽生耳，陂塘总决江湖一。侵晨插秧水浸畦，薄暮归耕船入室。

盎中粟罄妇儿啼，官吏催粮如火急。卖男贴妇安足悲，时有龚黄当见恤。
柬知县陈善方
胡奎（元代）

有美东曹彦，科名四海传。长身片玉立，高论大河悬。

慷慨千人俊，驱驰万里天。贺兰西入夏，渤海北通燕。

剑拂边霜重，弓开垄月圆。文章韬虎豹，羽翮铩鹰鹯。

太华云随袂，长城雪拥鞯。黄河秋汨汨，黑水夜溅溅。

旅梦双胡蝶，乡心五杜鹃。倦弹宾馆铗，饥齧汉臣毡。

寒谷空吹律，焦桐忽断弦。泪乾慈母线，囊涩水衡钱。

遂感王门召，惟应国士怜。所蒙稽古力，幸免枕戈眠。

讲殿陈韬略，经帷侍简编。名从西域播，诗到外夷传。

天地重开辟，人材肯弃捐。词林翔鸑鷟，学海起蜿蜒。

飞动关元气，涵濡及远边。青云瞻象魏，紫气应龙泉。

士论争推择，王言益勉㫋。龙香濡露颖，风藻湿云笺。

杕杜劳还役，蒲萄赐别筵。玉关归定远，银汉送张骞。

君命不俟驾，祖生先著鞭。我知清白吏，人迓孝廉船。

大药丹初就，盘根节愈坚。郎星吴分野，宦辙汉山川。

兰秀仍藏谷，珠明必媚渊。有家供滫瀡，无梦属櫜鞬。

潘县花无数，庄椿寿八千。炙分黄雀美，鲙切白鱼鲜。

忠孝原如此，升沉合自然。锦衣行白昼，采服称华年。

下榻怀徐孺，衔杯笑郑虔。群黎劳抚字，多士荷陶甄。

暑雨清炎瘴，秋禾满大田。红收鹦鹉粒，青爇鹧鸪烟。

自笑雷鸣缶，深惭雪满颠。续貂吾岂敢，聊以致拳拳。
铁柱
方信孺（宋代）

崔嵬十二峙乾和，五柱何如马伏波。
败堑颓垣今日见，想曾荆棘汉铜驼。
偈颂七十二首
释祖钦（宋代）

一喝当头雷电奔，人闻说亦闇消魂。
看来何止聋三日，直到如今海岳昏。
送丹山林秀才
俞德邻（宋代）

燕台筑黄金，致士合隗始。子留既期月，及归乃白士。

岂伊赋万既，不直一杯水。提携古锦囊，尚诧骊珠比。

得非坐诗穷，憔悴至于此。丈夫贵出世，卿相偶然尔。

昼绣岂必荣，韦布何足耻。伪游淮阴缚，绐载晁错死。

所以贤达人，咄咄从黄绮。丹山有源泉，清可以洗耳。

丹山有奇石，坚可以砺齿。去去勿咨嗟，时止固应止。
用晦翁十梅诗韵酬张伯修孙子直
吴泳（宋代）

老瓦莫厌粗，奚童莫嫌小。
及时不为乐，顷刻芳事了。
古像赞二百零五首 其一八九 真文忠公
孙承恩（明代）

求道孜孜，正学是继。立朝侃侃，力扶大义。衍义一书，发挥详明。

执此以治，王道以成。
移居北新桥彦质惠诗和答 其二
程公许（宋代）

绣段轻投报苦迟，隔关那复共襟期。艰虞敢自求安宅，懒慢欣知不入时。

王粲登楼初有赋，杜陵屏迹可无诗。边声又逐秋风劲，谁有良筹动玉墀。
句
叶涛（宋代）

碾成天上龙兼凤，煮出人间蟹与虾。
庆千秋·点检尧蓂
佚名（宋代）

点检尧蓂，自元宵过了，两荚初飞。葱葱郁郁佳气，喜溢庭闱。惟知降、月里姮娥，欣对良时。但见婺星腾瑞彩，年年辉映南箕。好是庭阶兰玉，伴一枝丹桂，戏舞莱衣。椒觞迭将捧献，歌曲吟诗。如王母、款对群仙，同宴瑶池。萱草茂长春不老，百千祝寿无期。
贵溪道中四绝 其一
郑刚中（宋代）

人见寒云冻欲垂，喧呼争愿玉花飞。谁知万里征途上，季子囊中未有衣。
脾疼大作
陈著（宋代）

夜来宿痼起心脾，辗转无眠不自支。
水鸟信天那得饱，河鱼作祟却乘饥。
苦无药力课神效，烂煮菜根为善医。
造物怕生安乐病，时将疼痛玉吾衰。
遂初泉
赵蕃（宋代）

荆溪溪水清无底，下有乱石白齿齿。
东坡先生所止居，想像神游应不死。
后来高躅嗣者谁，东门孙氏贤埙篪。
不惟文采风流是，酿酒喜客俱似之。
忆昨为官在吴里，三年徵逐一日尔。
诗传活法付乃兄，酒有名方属吾弟。
当时酿熟曾入唇，大孙绝叹能逼人。
世间名贤久难辨，顾恐石室来乱真。
遂初自是渠家赋，大孙取以名其住。
我今以是谥君酒，要使交情不忘故。
嗟予老矣百不如，有竹万个中藏书。
原从吾徒授此术，归去佣田亲种秫。
感怀弟妹（一作汝坟示弟妹）
沈千运（唐代）

今日春气暖，东风杏花拆。筋力久不如，却羡涧中石。

神仙杳难久，中寿稀满百。近世多夭伤，喜见鬓发白。

杖藜竹树间，宛宛旧行迹。岂知林园主，却是林园客。

兄弟可存半，空为亡者惜。冥冥无再期，哀哀望松柏。

骨肉能几人，年大自疏隔。性情谁免此，与我不相易。

唯念得尔辈，时看慰朝夕。平生兹已矣，此外尽非适。
读白玉蟾修仙辨惑诸论漫述四篇 其三
郭之奇（明代）

中心无所得，万语增千惑。中心忽有契，一言舒百滞。

修仙必以忽，忽本无名号。以忽求金仙，金仙久在天。

仙形不可见，天忽每当前。苍苍宁正色，此中玄又玄。

天本不离人，玑衡方寸旋。无极生太极，仪象岂心先。

日乌与月兔，坎离颠益颠。火龙而水虎，复姤然乎然。

药材无斤两，铅汞总蹄筌。汞以精魂结，铅依气候绵。

抽添文武用，九转见丹还。纷纷皆假设，个里即真诠。
朱石君中丞视赈淮上途中见示长句次韵二首 其一
姚鼐（清代）

此身未作龟藏六，扰扰人閒同一局。春水常乘东下舠，霜林每引西还毂。

论材真似蒿蔚卑，学道不如荑稗熟。先生伯仲才峻崇，两角去天几一握。

文高万士喑无声，德盛千豪书可秃。固应厮养皆人豪，却愧雕镌加朽木。

笥河已叹火传薪，使君今作凶年粟。我从竹马试迎车，但觉谦衷弥粥粥。

咳唾小且出千珠，事业闳宜安万屋。独思旧梦五十年，那得从容发还绿。
秋夜
陆游（宋代）

灯欲残时酒半消，断碪疏雨共无憀。
老来万事浑非昔，惟有诗情似灞桥。
相逢行
江源（明代）

君非秋胡子，妾非采桑妇。莫捐囊中金，白头倚门久。
渡扬子江
丁仙芝（唐代）

桂楫中流望，空波两岸明。
林开扬子驿，山出润州城。
海尽边阴静，江寒朔吹生。
更闻枫叶下，淅沥度秋声。
绝句
苏轼（宋代）

春来濯濯江边柳，秋後离离湖上花。
不羡千金买歌舞，一篇珠玉是生涯。
满江红（庚申初度）
李曾伯（宋代）

今岁垂弧，欲自寿、一辞莫措。何可拟、翁头如雪，香山白傅。首夏一番罹重病，去秋数月撄狂虏。赖天公、肯为保余生，逢初度。

今幸释，千钧负。尤可喜，归田去。但蹒跚勃窣，龙钟如许。薇柳诸关成底事，菊松三径犹堪主。办篮舆、尚可檄渔樵，盟鸥鹭。
过建成侯庙
黄庶（宋代）

鸣鸱古木末，饥鸟啄腐柯。
下有黄侯宫，清风在藤萝。
公昔为刺史，俗若闺门和。
德铭颍人心，千载不可磨。
至今奉如生，慢侮莫敢过。
破祠望道路，丹檐独峨峨。
春秋赛豚肩，里巫日婆娑。
牛童不知此，来往夕阳歌。
寄严文炳
陈造（宋代）

石湖良乐眼，收士冀北空。
嗟我孤所期，经世老无庸。
一庄赖芥庵，报厚艾亦丰。
宾实得美谥，表表无终穷。
九日赠曾宏甫二绝 其二
吕本中（宋代）

渐退中原胡马尘，溪山未厌往来频。虽无名酒酬佳节，尚有新诗答故人。
伯夷
舒岳祥（宋代）

士如圭璋，自然廉隅。
一日无耻，不可以居。
上帝降衷，毁败是虞。
迁史作传，爰首饿夫。
松阳南岩夜归
项安世（宋代）

走下南岩踏黑归，苍林拥迳白光微。
马湖桥上消摇甚，飞度前村露满衣。
次韵子耕去秋临安归途见过于玉山智门寺之作
赵蕃（宋代）

不但乘舟亦跨鞍，道长无地问平安。
相逢只谩分襟速，既别方平聚首难。
海内忘形今有几，天隅独在若为宽。
夜过林寺犹前日，诗到还成隔岁看。
寇彦时自历下归携古铁刀白石压尺见赠因以二诗答之 其一 白石压尺
李昭玘（宋代）

素质并琳琅，磨砻若截肪。动摇风莫虑，点污墨须防。

色带泉流润，声含磬韵长。愿登青玉案，时助写云章。
哭周子一二首 其二
方回（元代）

渡淮才几日，道死近徐州。药有何人进，棺于底所求。

本期纡紫绶，岂料殡黄楼。穷者穷如此，纷纷燕颔侯。
再赋简李尉
李洪（宋代）

满院秋英独傲霜，恨无醇酒变春江。
门前催取麻姑榼，席上惊倾道士缸。
学蹈丘轲难合俗，诗如曹郐不成邦。
埋藏自比丰城劒，射斗难占紫气双。
谷林亭
黄裳（宋代）

竹也中虚谷也虚，两虚相得闹中无。月来风动时尤好，那更高人也自如。
太蓬景福寺
雍沿（宋代）

楼阁参差耸茂林，危梯{左土右毁去殳}径几重深。
周行岩麓四十里，下视井尘千万寻。
僧住不生云水兴，客游偷息利名心。
若教工部曾经此，应遍灵踪处处吟。
思归乐
周紫芝（宋代）

山花冥冥山欲雨，杜鹃声酸客无语。
客欲去山边，贼营友鸣鼓。
无言杜宇归去乐？归来处处无城郭！春日暖，春云薄；飞来日落还未落，春山相呼亦不恶。
念奴娇 其二 送陈正言
家铉翁（宋代）

南来数骑，问征尘、正是江头风恶。耿耿孤忠磨不尽，惟有老天恶得。

短棹浮淮。轻毡渡汉，回首觚棱泣。缄书欲上，惊传天外清跸。

路人指示荒台，昔汉家使者，曾留行迹。我节君袍雪样明，俯仰都无愧色。

送子先归，慈颜未老，三径有馀乐。逢人问我，为说肝肠如昨。
菩萨蛮
冯幵（清代）

东西日暮飞劳燕。门前乌桕阴阴见。脉脉惜芳华。横塘雨又斜。

钿车南陌路。邂逅同心侣。欲赠绣罗襦。罗敷自有夫。
次韵史少庄竹醉日移竹
魏了翁（宋代）

清如杜叟日卓午，直似姜公诗作丁。
冰雪容颜俨相值，霸陵醉尉也须醒。
送刘子开二首 其二
王质（宋代）

尘中拈出玉光明，追琢多年老更精。会使低头降志士，无令抵掌笑书生。

此行原野霜风急，所过溪湖潦水平。鸿雁同天不同侣，为传好在与南卿。
卜算子（中秋前一日和昌甫所寄）
韩淲（宋代）

一雨已秋深，月色寒而静。夜半披衣草树间，玉露团清影。

长笛倚楼声，听彻还重省。手启柴门倦复关，云卧衣裳冷。
南柯子（方钱唐出侍儿，范谢州要予作此词）
周紫芝（宋代）

蝉薄轻梳鬓，螺香浅画眉。西湖人道似西施。人似西施浓淡、更相宜。

画烛催歌板，飞花上舞衣。殷勤犹劝玉东西。不道使君肠断、已多时。
舟中对雪近邳州十馀里而不到
刘崧（元代）

维舟拥被且停栖，风雪纵横势欲迷。望远亭亭馀杞柳，积深渐渐没蒿藜。

波间白鸟悠扬去，沙上乌鸦自在啼。南下邳州惟十里，瓶中安得酒同携。
醉歌赠金元白
刘子翚（宋代）

南游会稽今十年，重来风物皆依然。
一时冠盖零落尽，故人独老空江边。
西陵仓曹实冗散，出无车马众所怜，
江亭曳履偶识面，凛凛瘦骨余双颧。
谈兵自是一敌国，屡荐不用宁非天。
胸中跧伏万貔虎，静若女子容娟娟。
我家光禄新出塞，群彦入幕君宜先。
自言衰发已种种，岂复有意仍腾骞。
强饭廉颇思故国，据鞍马援忘华颠。
只今左臂虽小病，尚想揽辔能周旋。
兴来且酌杯中酒，边庭消息君知否。
经天太一位临坎，干戈丧乱已经久。
南关兵改上将戮，太原城破群胡守。
呜呼国步危若此，每惜壮士时难偶。
猝嗟未是真英雄，纶巾羽扇聊从容。
何当矍铄渡河去，一洗塞北烟尘空。
赴信幕寄子云叔{唤口换日}及同寺
韩元吉（宋代）

谢三船上醉同归，黄四花边手屡携。
巷里何曾异南北，屋头还复记东西。
一杯相属情犹在，千里分飞意自迷。
堂下秋来足萱草，定倾家酿饫黄鸡。
和吴中友人见寄韵
顾逢（宋代）

孤踪水上萍，岂料过希龄。
药圣贫难疗，钱神祷不灵。
行云风断续，蜕叶雨飘零。
半世知心者，书灯一点青。
游钟山诗应西阳王教
沈约（南北朝）

即事既多美。
临眺殊复奇。
南瞻储胥观。
西望昆明池。
山中咸可悦。
赏逐四时移。
春光发陇首。
秋风生桂枝。
寿王修斋枢密·采若行
陈著（宋代）

楚楚青琅玕，亭亭上碧落。
层层凛秋棱，不与春芳约。
动摇清风生，尘浊空万壑。
常时一味静，水月环采若。
同游赏心亭用前韵 其二
史浩（宋代）

赏心多乐事，快目喜联犀。雪浪翻空急，江云过眼低。

天寒风着袂，兴尽马旋蹄。归路仍泥滑，林间语竹鸡。
和东园黄香梅之作因复劝游
綦崇礼（宋代）

寒梅残几枝，插花无点发。僧房不得地，飘零人所忽。

溪风晚来不，寻香堆碎月。不料东城春，娇黄方秀发。

新诗寓佳赏，留情宁一物。芳卉满春山，篮舆来莫歇。
连城军中作 其三
郑孝胥（清代）

我如巫支祁，铁索沈古井。万牛甚莫挽，孰寐欲猛省。
题黄彦成云林小隐
练子宁（明代）

有客素肥遁，幽居爱林庐。
结屋依陋巷，种树绕城隅。
浮云南山依，清阴覆其闾。
老柳带寒色，芳兰露春腴。
窗深不知晓，树密室自虚。
甘贫意自适，守道乐有余。
娱宾非旨酒，饱食但园蔬。
流水赴大壑，翔禽恋高株。
物性各有遂，谁能常晏如。
句
陈槐卿（宋代）

浩叹但伤前辈少，此怀难与俗人论。
雨中采石菖蒲 其一
毛滂（宋代）

皂盖铜章久污人，青鞋布袜亦生尘。今朝独向秋云里，幻出林泉自在身。
寄邓师厚二首 其一
吕南公（宋代）

茅屋分携但偶然，蟾光今已十回圆。自存交分长长在，不用音书叠叠传。

无术入时犹是命，有身多病岂非天。倦游已作南归计，只待槐梢沸早蝉。
君俞惠诗觅洛中所得大金菊辄次韵酬二篇
韩维（宋代）

繁英浮动满烟叶，爱重不减双南金。
陶公此兴亦不浅，聊赠翠茁酬高吟。
宗人鸣善将还武昌诗以叙别
张翥（元代）

武昌城中官柳阴，广陵行客动归心。衣冠南渡悲豪杰，江汉东流变古今。

多病马卿游已倦，能诗杜老律尤深。洞庭明月如相忆，为写清愁入楚吟。
句
洙泗钧翁（宋代）

巍巍颜鲁公，笔正心亦正。
凛凛元道州，高节抱幽贞。
贽鄂帅张仁简 其一
阳枋（宋代）

八牖玲珑义理天，复斋心印妙亲传。化炉点处金非铁，吏坌清馀否亦贤。

吠息蒹芦湖外月，炊生榆柳灶中烟。水浮鄂渚连牛渚，公子行行天上仙。
复热
曾几（宋代）

墨云行雨并成空，突兀彤云在眼中。
瓜李不禁如许热，蒲葵能得几多风。
通宵看月坐还卧，竟日追凉西复东。
回首本无寒暑地，听渠亭午汗珠融。
和宽居见怀韵
王柏（宋代）

北望戏马台，荆榛满中路。
英气一何多，怀古渺难泝。
山河腥日月，虎豹沐雨露。
累累楚猴冠，异哉天所赋。
岂无济川才，淹留秋又莫。
清风从何来，洒洒定吾故。
赠我金琅玕，凿落双鱼素。
佳菊何青青，寂寞篱之东。
濁醪二三友，一醉涵鸿濛。
缅怀陶靖节，迈迈无遗踪。
谁知千载下，谱入处士宗。
我生亦已晚，百拙劳化工。
上无学古心，下无适俗容。
聊自乐其乐，君子固有穷。
踏青
赵汝燧（宋代）

四野春工遍，柔风动赏心。踏青喧柳陌，举白醉花阴。
予自暮春与客燕野趣亭俛仰三时始复再至则花木益茂亭亦稍葺矣因思去岁重九之集览物增慨题三小诗 其三
李光（宋代）

联骑同来倒载还，胜游那复羡龙山。空馀把酒题诗地，忍对篱边菊蕊斑。
醉封诗筒寄微之
白居易（唐代）

一生休戚与穷通，处处相随事事同。未死又怜沧海郡，

无儿俱作白头翁。展眉只仰三杯后，代面唯凭五字中。

为向两州邮吏道，莫辞来去递诗筒。
闺怨 其二
严羽（宋代）

欲作辽阳梦，愁多自不成。错嫌乌臼鸟，半夜隔窗鸣。
石门
方信孺（宋代）

吕嘉积石浪相传，双阙天开尚宛然。
成改古来俱一梦，千秋何似老楼船。
新酒金橘寄李德升
吕颐浩（唐代）

稻醅初熟鹅儿色，金橘方包弹子新。寄与乡朋供一醉，捧觞应笑独醒人。
花底
杜甫（唐代）

紫萼扶千蕊，黄须照万花。
忽疑行暮雨，何事入朝霞。
恐是潘安县，堪留卫玠车。
深知好颜色，莫作委泥沙。
和陆务观用张季长吏部韵，寄季长兼简老夫补
杨万里（宋代）

别去公怀我，诗来我梦公。
半轮笠泽月，一信镜湖风。
岂有诗名世，而无鬼作穷。
管城言晓事，犹欲策元功。
与李文仲秀才同赋泛酒花诗
杨巨源（唐代）

若道春无赖，飞花合逐风。巧知人意里，解入酒杯中。

香湿胜含露，光摇似泛空。请君回首看，几片舞芳丛。
寒女行
邵谒（唐代）

寒女命自薄，生来多贱微。家贫人不聘，一身无所归。

养蚕多苦人，茧熟他人丝。织素徒苦力，素成他人衣。

青楼富家女，才生便有主。终日著罗绮，何曾识机杼。

清夜闻歌声，听之泪如雨。他人如何欢，我意又何苦。

所以问皇天，皇天竟无语。
睹木平和尚
文益（唐代）

木平山里人，貌古年复少。相看陌路同，论心秋月皎。

怀衲线非蚕，助歌声有鸟。城阙今日来，一讴曾已晓。
次韵黄文叔正言送日铸茶
楼钥（宋代）

古人养老食而酳，后人既饱须啜茗。
唐称阳羡顾渚茶，惠建之名犹未省。
小团花{左革右夸}矞云龙，竞巧争妍动天听。
要之造化生万物，甘苦酸盐适其性。
古来水品多异同，茶品知谁真得正。
芽新火活善调汤，种类虽殊俱隽永。
坡翁立论亦颇当，一眨一褒何太猛。
北苑固为天下最，未必余茶尽邪懭。
越山日铸名最高，种在阳坡性非冷。
父老不堪痛摧抑，待以奴隶心若鲠。
草木端有地所宜，此品标奇惟一岭。
只因杂取应人须，寖使虚名成画饼。
坡公殆未识吾真，真者如珠光自炯。
白头拾遗辨真赝，非是容心为乡井。
寄来双缶纱绝伦，病叟新尝信侥倖。
七碗自煎成水厄，笑看腹似支离瘿。
次韵方学士万卷楼
刘子翚（宋代）

渊然推量德为循，酷爱收书定可人。
刘向讨论称好古，退之学问美藏身。
箕裘有子能传业，俎豆於今叹不辰。
我亦平生识传癖，可怜朱墨费精神。
《荀子》引古言
佚名（先秦）

衣与缪与。不女聊。
送李才儒
李新（宋代）

未觉乡关岁月深，转山旗影缓愔愔。
远人愿见乔卿服，支邑曾随子贱琴。
摅散幽阴千古恨，发明忠义一生心。
冰清不屈二天庇，雨化宁逢三日霖。
次韵衡山徐监酒同考府学试八首
项安世（宋代）

诗里坎悰久自知，意来聊复寄于斯。
要知风节高多少，万事如今总似诗。
翠光亭
杨徽之（宋代）

钓舟浮浅濑，冈舍晚重林。
云放千峰出，花藏一径深。
游石门
鲍汀（清代）

终朝面山坐，山远意自亲。披云入山中，弥觉所历真。

漭流震厓入，仄蹬迷荆榛。局步眩反顾，攀援惬前因。

高岩驻夕景，阴壑无阳春。酌彼涧中水，憩此石上茵。

夙闻乔木末，时有餐霞人。古台閟灵迹，石扇空嶙峋。
次皇甫子仁老杜诗韵
彭汝砺（宋代）

少陵气忠勇，毫发见声诗。卫稷心丹破，穷途鬓雪垂。

兵戈灵武道，风雨耒阳时。不及明君用，空馀后学悲。
过京山
李曾伯（宋代）

总角嬉游处，重来转盼然。
溪山犹昨日，朋友尽中年。
旧话逢人说，新诗为客传。
唤回风雨梦，犹记北窗眠。
行路难·倚剑且勿叹
王偁（宋代）

倚剑且勿叹，听我《行路难》。
世途反覆多波澜，焦原九折未为艰。
君不见汉谣斗粟歌未阑，长门一夕秋草残。
骨肉之恩尚如此，何况他人方寸间。
又不见绛侯身荣应系狱，贾生终对长沙鵩。
功成更觉小吏尊，才高宁避明时逐。
所以赤松子，远赴中林期。
谁能吴江上，见笑鸱夷皮。
骊龙有珠在沧海，劝君逆鳞勿婴之。
子推介山下，屈原湘水湄。
当时枘凿自不量，至今憔悴令人悲。
行路难，难为言。
沧浪一棹且归去，长安大道横青天。
小饮 其二
韩淲（宋代）

春云梳月照通衢，灯火摇红入醉呼。拍手儿童唱杨柳，江头人道十分无。
临江仙 吴冰仙水墨花草卷
吴湖帆（清代）

巾袷风流三绝擅，飞豪舞袖盈盈。铅华洗尽古今情。

花间迷醉蝶，帘底数流萤。

啸雪披云芳草怨，凭阑鹦鹉调声。琴心剑气负狂名。

西楼齐拜倒，东涧挂门生。
九日旅怀
卢龙云（明代）

万里同为客，三年别故乡。生涯俱逆旅，岁事又重阳。

盟负篱花酒，寒侵木叶霜。龙山今日帽，谁并孟嘉狂。
寄宗上人
华岳（宋代）

我为扣阍拘狴犴，汝将吟笔换袈裟。
别来犹记松窗外，一掬清泉自点茶。
竹轩出笋
曾几（宋代）

问讯东轩竹，新萌颇不齐。
文章藏雾豹，头角触藩羝。
逸气先腾上，长鞭半落西。
后来堪底用，采摄付山妻。
与卫南英玉围炉
王韦（明代）

围炉曾共订幽期，底事今年寒较迟。
却喜草堂初雪后，更逢梅树欲花时。
钟声远度啼乌垒，灯影频惊冻雀枝。
细茗清薰供乐事，短吟长咏胜弹丝。
王德甫索归一诗留之
何梦桂（宋代）

一叶扁舟雪夜来，尚期东阁共吟梅。长亭柳色不堪折，怕杀阳关叠叠催。
赠闾丘相士
文天祥（宋代）

急流勇退识真臞，昔有麻衣拨地炉。
我亦爱君云水趣，莫言雷雨趄江湖。
梦游三首·其三
徐铉（宋代）

南国佳人字玉儿，芙蓉双脸远山眉。
仙郎有约长相忆，阿母何猜不得知。
梦里行云还倏忽，暗中携手乍疑迟。
因思别后闲窗下，织得回文几首诗。
侍宴赋得夹池竹诗
阴铿（南北朝）

夹池一丛竹。
垂翠不惊寒。
叶酝宜城酒。
皮裁薛县冠。
湘川染别泪。
衡岭拂仙坛。
欲见葳蕤色。
当来菟苑看。
留壁诗
邵琥（宋代）

往往来来三十年，更无踪迹在西川。功成行满升天去，回首山头月正圆。
郭因芍药洛中本
吴则礼（宋代）

粲粲忽来红粉晚，故入吾人醉归眼。
吾人宿昔翰墨场，消得文君作小妆。
莫遣边头风雨恶，惊破文君梦伊洛。
孤芳胜韵明年春，坐中谁作伊洛人。
君山祠
周岳秀（唐代）

万顷湖波浸碧天，旌封香火几千年。风涛澎湃鱼龙舞，

栋宇峥千燕雀迁。远岫光中浓淡树，斜阳影里往来船。

江河愿借吹嘘便，应有神功在目前。
景城杂诗六首 其五
许景衡（宋代）

燕赵当南北，关河独郁盘。时平无戾气，岁闰有春寒。

仰禄家千里，题诗思万端。危楼多晚照，倚遍小栏干。
山坡羊·侍牧庵先生西湖夜饮
刘时中（元代）

微风不定，幽香成径，红云十里波千顷。绮罗馨，管弦清，兰舟直入空明镜。碧天夜凉秋月冷。天，湖外影；湖，天上景。
送李主簿夷行之官河阴四首
贺铸（宋代）

古来英特士，往往沈下僚。
念君鸾鹄姿，俛首栖蓬蒿。
霜气歛陂泽，伊流才半篙。
舟行何以尉，酌酒诵离骚。
宿宜良龙山寺
刘士珍（清代）

冷逼诸天梦，山楼对佛栖。霜催虫语急，云压雁声低。

岁月惊弹指，风尘悔噬脐。蒲团清有味，便想息轮蹄。
一寸金（小石调）
柳永（宋代）

井络天开，剑岭云横控西夏。地胜异、锦里风流，蚕市繁华，簇簇胜台舞榭。雅俗多游赏，轻裘俊、靓妆艳冶。当春昼，摸石江边，浣花溪畔景如画。

梦应三刀，桥名万里，中和政多暇。仗汉节、揽辔澄清。高掩武侯勋业，文翁风化。台鼎须贤久，方镇静、又思命驾。空遗爱，两蜀三川，异日成嘉话。
送张端明赴召
周必大（宋代）

尺一催归侍冕旒，邦人无路止前驺。
却因遥祝南山寿，小作台城十日留。
双沟夜雨
李先芳（明代）

风雨萧萧入暮天，孤村黄叶锁寒烟。
官衙儿女应相说，今夜羁栖何处边。
邓端友临要阁五首 其二
陈渊（宋代）

十里烟波竹外溪，隔溪青嶂绕窗扉。诗人不见东坡老，直节空馀一尺围。
送外舅郭大夫夔路提点刑狱
陈师道（宋代）

天险连三峡，官曹据上游。
百年双鬓白，万里一身浮。
可使人无讼，宁须意外忧。
平生晏平仲，能费几狐裘。
寄致仕欧阳少师
曾巩（宋代）

四海文章伯，三朝社稷臣。功名垂竹帛，风义动簪绅。

此道推先觉，诸儒出后尘。忘机心皎皎，乐善意循循。

大略才超古，昌言勇绝人。抗怀轻绂冕，沥恳谢陶钧。

耕稼归莘野，畋渔返渭滨。五年清兴属，一日壮图伸。

北阙恩知旧，东宫命数新。鸾凰开羽翼，骥騄放精神。

旷达林中趣，高闲物外身。挥金延故老，置驿候嘉宾。

主当西湖月，勾留颍水春。露寒消鹤怨，沙静见鸥驯。

酒熟誇浮蚁，书成感获麟。激昂疏受晚，冲淡赤松亲。

龙卧倾时望，鸿冥耸士伦。少休均逸豫，独往异沉沦。

策画咨询急，仪刑瞩想频。应须协龟筮，更起为生民。
章书亭绅镇帅戴笠图
朱景英（清代）

玉局仙人老游戏，流传乃有笠屐图。青箬盖头齿几蜡，意度故自閒且都。

曩闻东山卧谢傅，亦越裴令乘清涂。寝处山泽气何穆，乱头粗服神犹腴。

古之达人不凝滞，圭玉端复陈兰蒲。津门大帅得此意，典午名世皆其徒。

冠剑应拟状褒鄂，被服聊用规黄虞。岂不立致青云衢，出持玉节兼金符。

为宅醰粹延清娱，遂令莆舄烟霞俱。脕颜玉色邻泰初，拾其香草春芬敷。

看云拄杖亦偶尔，要非专寂师臞儒。和平音妙环中枢，攫醳按抑听已无。

静移群动理不殊，此意解者惟髯苏。
颂古三十九首
释道枢（宋代）

等閒一问垂千古，从此丛林共播扬。
堪笑睦州无相度，{左饣右毕}{左饣右罗}{左饣右追}子要先尝。
与史郎中钦听黄鹤楼上吹笛
李白（唐代）

一为迁客去长沙，西望长安不见家。
黄鹤楼中吹玉笛，江城五月落梅花。
大德歌·冬
关汉卿（元代）

雪纷纷，掩重门，不由人不断魂，瘦损江梅韵。那里是清江江上瘦，香闺里冷落谁瞅问？好一个憔悴的凭栏人。
香秋海棠八绝 其三
戴梓（清代）

国色应难并，开时鹊渡河。昨宵人乞巧，为尔堕金梭。
念奴娇（长沙赵师席上作）
刘仙伦
（宋代）

西风何事，为行人扫荡，烦襟如洗。垂涨蒸澜都卷尽，一片潇湘清泚。酒病惊秋，诗愁入鬓，对景人千里。楚宫故事，一时分付流水。

江上买取扁舟，排云涌浪，直过金沙尾。归去江南丘壑处，不用来寻月姊。风露杯深，芙蓉裳冷，笑傲烟霞里。草庐如旧，卧龙知为谁起。
和毛君州宅八咏 凤凰山
苏辙（宋代）

山川蟠跨偶成形，威凤低回久未行。
更种梧桐真可致，高飞性似伯夷清。
僧舍小山三首
晁冲之（宋代）

爱此聚沙戏，知自法王孙。
一运郢斤手，都无禹凿痕。
藤梢未挂壁，荷叶欲生盆。
笑问山阴道，潜通何处付。
跋陈简斋奏草
杨万里（宋代）

诗宗已上少陵坛，笔法仍抽逸少关。
真迹总归天上去，独留奏草在人间。
绍兴朝会十三首
佚名（隋代）

厚地效珍，嘉木纪瑞。
匪刻匪雕，具文见意。
三登太平，允协圣治。
诗雅咏歌，有光既辞。
萧架阁第一百二十四
文天祥（宋代）

诸生旧短褐，张目视寇雠。
高义终焉在，白骨更何忧。
古镜篇
吴均（清代）

盈盈一片秋空月，云雾朦胧半边缺。
五色双龙背上蟠，铭镌大业何曾灭。
阿(麻女)当日幸迷楼，如花嫱嫔居上头。
琼户晨开金缕锁，珠帘齐上珊瑚钩。
明星荧荧宝奁启，竞斗新妆明镜里。
涂黄那数汉宫娇，写翠休夸赵女美。
扫天红粉逞妖娆，岂识春风梦易消。
故国芳魂归未得，玉钩斜上长蓬蒿。
绮罗灰劫经千古，皓齿明眸何处所。
微物何为未化尘，一朝耕出雷塘土。
曾悬媚子照婵娟，雨散云收一惘然。
陈宫难问乐昌事，蜀物犹存乾德年。
好事传观勤拂拭，繁华瞥眼空相忆。
祇合深宫艳质藏，岂期蔀屋农人得。
古训由来戒色荒，骄奢淫佚致倾亡。
当时若以古为镜，何至杨花委路旁。
偈三十五首
释祖珍（宋代）

陋巷闭门唯读书，了无尘果自如初。
时来坐脱西窗下，惊起须弥绕太虚。
梁。蔡撙
孙元晏（唐代）

紫茄白苋以为珍，守任清真转更贫。

不饮吴兴郡中水，古今能有几多人。
和杨公济钱塘西湖百题 其七十六 西岭草堂
郭祥正（宋代）

应谶游尘世，湖边一草堂。松声半夜雨，花气四时香。
飞云涧瀑布涧
王世贞（明代）

急淙瀑布千丈，飞云冒絮百重。更许餐霞煮石，山人衣食从容。
夜雪
白居易（唐代）

已讶衾枕冷，复见窗户明。
夜深知雪重，时闻折竹声。
右威卫嘲语
佚名（唐代）

门缘御史塞，厅被校书侵。
望海潮 寄呈邑尊龙赞侯太史朝翊
陈步墀（清代）

彭泽秋高，河阳春满，者番传遍三饶。待诏当门，尊君环郭，羽毛想像云霄。

苏海与韩潮。有丰湖韵事，湘水歌谣。贤吏甘棠，儿童竹马喜今朝。

执鞭愿附词曹。奈风尘老我，何处推敲。西出渭城，南来明月，韶光易把人抛。

天外忆王乔。叹谁言河广，曾不容刀。安得望耕亭畔，晨夕许诛茅。
水龙吟·翼然新榜高亭
严仁（宋代）

翼然新榜高亭，翰林铁画燕公手。滁阳盛事，何人重继，湟川太守。太守谓谁，文章的派，醉翁贤胄。对千峰削翠，双溪注玉，端不减、琅琊秀。

坐啸清香画戟，听丁丁、滴花晴漏。棠阴画寂，细赓赓客，竹枝杨柳。只恐明朝，绨封趣观，未容借冠。尽江山识赏，盐梅事业，焕青颤旧。
挽李少卿
张耒（宋代）

几年林下远埃尘，儒雅风流谁与邻。
笔尾病来犹壮健，诗情老去更清新。
幽斋昔日琴书换，新冢东风草木春。
怀想只疑高兴在，一吟遗句泪沾巾。
观舞
孔平仲（宋代）

宴馆簇金丝，绣茵呈舞旋。云鬟应节低，莲步随歌转。

势多体不犯，妙绝乃习贯。含笑有馀情，小揖更微盼。
送曹郎中
李洞（唐代）

桂水净和天，南归似谪仙。系绦轻象笏，买布接蛮船。

海气蒸鼙软，江风激箭偏。罢郎吟乱里，帝远岂知贤。
送晦翁十首
王阮（宋代）

移苗时节雨连天，白水青秧满大田。
天欲先生归去后，故留遗爱在丰年。
次赠少微兄韵
楼钥（宋代）

汪楼比屋古城隅，彼此清贫不愿余。
南阮诸贤今有几，东床佳婿竟谁如。
归乡年亦非全老，对酒情犹未觉疏。
来往两家无倦色，此身端合老犁锄。
乌衣巷
马之纯（宋代）

依依燕子可怜生，相向于人真有情。
不道华堂曾止息，如今穷巷莫经营。
六朝盛事同流水，千载遗踪只旧城。
白日飞忙难话此，话时须等夕阳明。
挽妹婿汪汻四首
许月卿（宋代）

郎罢当年语，深闺婉娩三。
有齐之季女，必有有奇男。
满目呱呱泣，伤心切切弹。
离鸾惊别鹄，何日泪痕乾。
见提刑巩大监三十韵
许及之（宋代）

夙借屏星映，曾怜坐客寒。扁舟违逆水，方丈渺三韩。

分隔悬穹违，心驰乏羽翰。荧煌长在望，岁月凛奔湍。

凡骨思佺诀，师资待郢墁。把文留箧笥，洗眼诵琅玕。

辙敢穷途恸，冠期结绶弹。苦无苍玉佩，绝忆紫金丹。

往绝修门入，争先要路看。飞腾宁有策，遇合自相欢。

献纳君王问，施行宇宙宽。前星开尹幕，列宿炳朝端。

贺老聊为监，严公合从官。调官因有便，典谒亦曾干。

不得瞻丰采，无由出肺肝。姓名烦摸索，踪迹自蹒跚。

未有三千牍，那能九万抟。抱关从苑候，失步向邯郸。

继忆专城去，俱兴敛惠叹。第闻盘错旧，不见剸裁难。

帝眷从更治，民风要饱观。甫传光礼乐，已著画衣冠。

浙水东西接，恩波昼夜澜。去天邻杜曲，近日即长安。

儒腐真堪厌，才优特未殚。少迟调鼎铉，即合侍金銮。

馀子甘流落，遗编守故残。若为百里宰，已判一生酸。

蜀道游虽倦，山阴兴未阑。犹能风雪里，作意驻征鞍。
小金山话别 其一
伦以训（明代）

海上金山寺，东坡此旧游。芳名天地老，浪迹古今浮。

孤鹭空中落，残烟望里收。江流自东去，萧瑟几人愁。
满江红·秋满漓源
张孝祥（宋代）

秋满漓源，瘴云净、晓山如簇。动远思、空江小艇，高丘乔木。策策远风双鬓底，晖晖斜日朱栏曲。试侧身、回首望京华，迷南北。思归梦，天边鹄。游宦事，蕉中鹿。想一年好处，砌红堆绿。罗帕分柑霜落齿，冰磐剥芡珠盈掬。倩春纤、缕鲙捣香齑，新篘熟。
次钱申伯游东山韵二首 其二
张元干（宋代）

扫榻开轩走寺宫，吾曹终日得从容。夕阳初落鳣溪路，云气半遮狮子峰。

试问丹砂回白发，何如瀑布煮枯松。暮年纵有壮心在，归意已胜山色浓。
赠霓裳十二首 其八
胡应麟（明代）

女伴相携斗晚妆，风鬟云鬓若耶傍。乍宵湖上归来晚，阿姊同游字蕙芳。
韩康公挽词三首 其一
苏辙（宋代）

阀阅元高世，功名自发身。堂堂揖真相，矫矫出稠人。

许国心先定，轻财物自亲。传经比韦氏，世世得良臣。
清明日赐宴琼林苑奉酬宫使太师相公 其二
王安礼（宋代）

戎鼙声里冷云秋，投老难堪此段愁。说似旁人都不管，待凭书劄到并州。
寿宪使江寺惩治八首以座右公廉勤谨忠信和缓
程公许（宋代）

乾坤奠崇卑，君臣分则同。
中心一有慊，何心字曰忠。
也曾为榘获，伊周其事功。
千载谁嗣音，我愿顺下风。
题钓雪图 其一
赵蕃（宋代）

空濛天外林，璀璨岸头石。何许放舟回，寂然方自得。
张去华自华塘过访山堂留酌分得间字
孙继皋（明代）

春明一相失，匹马傍谁还。才岂三吴尽，名堪二陆间。

入门高紫气，把酒落青山。世路君应见，孤云好闭关。
文笔峰
梁绍裘（明代）

毓秀分明五指连，孤高雄峙斗牛前。词臣视草金闺晓，学士封题紫阁年。

述作千秋藏石室，峥嵘常日带绯烟。非关梦彩方能赋，赓和长依尺五天。
浣溪沙 自题尚湖双桨图
戴延介（清代）

笑指星河一道斜。木犀香送鬓边花。神仙八月好乘槎。

蝴蝶过秋还款梦，鸳鸯得水便为家。有情人亦在天涯。
新岁六日淩江驿新晴即事四绝句 其四
湛若水（明代）

驿附十家村，虽贫尚可存。隔林闻吏语，贷廪落人门。
伴竹轩偶咏
陶誉相（清代）

一院琅玕覆酒缸，春来个字尽成双。依人疏影青流袂，近砌孙枝翠滴窗。

日永莺花成鄠杜，夜深风雨梦湘江。此君合作閒官伴，竟日诗魔未肯降。
过下竺清古源房
顾逢（宋代）

草堂人别久，今日特相过。
转觉交游少，徒增感慨多。
岩花香宿雨，春叶暗庭柯。
窗下破孤寂，幽禽啼翠萝。
侍五官中郎将建章台集诗
应玚（两汉）

朝雁鸣云中，音响一何哀！
问子游何乡？戢翼正徘徊。
言我寒门来，将就衡阳栖。
往春翔北土，今冬客南淮。
远行蒙霜雪，毛羽日摧颓。
常恐伤肌骨，身陨沉黄泥。
简珠堕沙石，何能中自谐。
欲因云雨会，濯羽陵高梯。
良遇不可值，伸眉路何阶。
公子敬爱客，乐饮不知疲。
和颜既已畅，乃肯顾细微。
赠诗见存慰，小子非所宜。
为且极欢情，不醉其无归。
凡百敬尔位，以副饥渴怀。